Busse gebrand, met klippe bestook toe taxi’s staakFoto: ANA. Minstens twee busse is vroegoggend in Khayelitsha in Kaapstad aan die brand gesteek en ŉ derde een met klippe bestook toe taxi-operateurs begin staak het. Die staking gaan na wat verneem word oor die ŉ leierskapsdispuut by die South African National Taxi Council (Santaco) se provinsiale tak. Brett Herron, burgemeesterskomiteelid vir vervoer en stedelike ontwikkeling, het op Twitter bevestig dat twee Golden Arrow-busse aan die brand gesteek is in Khayelitsha. Herron het verder gesê dat die MyCiti-busdienste in Khayelitsha-Oos en -Wes tot verdere kennisgewing opgeskort is. “Die staking deur die taxi-operateurs mag dalk die MyCiti-busdiens in Kaapstad ook beïnvloed,” het Herron gesê. Golden Arrow het op sy Facebook-blad laat hoor dat geen busdienste tans in Khayelitsha beskikbaar is nie en dat die maatskappy sy busdienste na Delft en Nyanga ook moes opskort. Golden Arrow het gesê pendelaars kan slegs van die buitewyke vervoer word. Een gebruiker het gesê dit beteken nou dat hulle tot by die N2 moet loop om ŉ bus te haal en Golden Arrow het terug laat weet: “Ongelukkig ja, totdat ons jou en ons bestuurders se veiligheid kan waarborg.” Verder het die busdiens gesê hy hou die situasie fyn dop. Lt.kol. André Traut, woordvoerder van die polisie, het gesê polisiebeamptes is in verskeie dele van die Wes-Kaap ontplooi om wet en orde te handhaaf tydens die staking deur die taxi-operateurs vanoggend. “Twee busse is aan die brand gesteek in die Khayelitsha-omgewing en een is met klippe bestook,” het Traut gesê. Volgens Traut is sake van openbare geweld aanhangig gemaak en word dit deur die polisie ondersoek. Niemand is nog in verband met die voorval in hegtenis geneem nie. “Ons beamptes sal op hoë gereedheidsgrondslag bly in die omgewings wat deur die staking geraak word,” het Traut gesê. Cape Town – #TaxiStrike RT @mfazwe @TrafficSA buses alight at the Makhaza area in Khayelitsha pic.twitter.com/Mo5hRMq26Z — Rob Beezy (@TrafficSA) August 6, 2018